Steen Gade (SF), 2014-06-04:
Jeg vil sige tak for debatten, og tak for den brede tilslutning til forslaget til vedtagelse, som jeg er rigtig glad for.
Jeg ville egentlig have sluttet med det, men nu siger jeg det alligevel fra starten, for nogle gange er det jo sådan i Folketinget, at når man foretager et forholdsvis markant skridt fremad, som der faktisk ligger i det her forslag til vedtagelse, er der ikke så mange, der opdager det.
Det er så nok også tilfældet i dag
, tror jeg.
Men det er faktisk et pænt skridt.
Sidste år fik vi for første gang et afsnit ind i den sikkerhedspolitiske redegørelse om, at der også var klimapolitiske komplikationer eller sammenhænge, der havde relation til sikkerhedspolitik.
Nu har vi et forslag til vedtagelse i Folketinget, og jeg siger tak for udenrigsministerens klare melding om at fortsætte det i kommende redegørelser.
Der er jo den klare sammenhæng efter min opfattelse, og nu har vi så også dokumentationen fra IPCC's anden delrapport her og ministrenes svar.
Der er den sammenhæng, at hvis man er sårbar i forvejen – og der nævnte jeg landene syd for Sahara for ikke at nævne Bangladesh hver gang – er der allerede så meget af samfundet, der ikke fungerer, og der skal ikke ret meget til, før folk bryder op, ikke har levevilkår, der fungerer, fordi de har fået fejlslagen høst, og de bliver så, lynhurtigt og alt for hurtigt, til en eller anden type klimaflygtninge.
Det er derfor, jeg vil have sammenhængen til sikkerhedspolitik, fordi det jo er der, man kan have noget forebyggende; man kan gå ind og sige, at vi ved, at her kommer en udvikling, vi kan forudse den, her er der en risiko for tørke, her er der en risiko for flere cykloner, og derfor må vi gribe ind tidligere som verdenssamfund.
Og jeg er helt enig med udenrigsministeren.
Det har været forsøgt mange gange.
De første, der arbejdede med det, var faktisk den tyske forbundskansler Kohl og præsident Mitterand.
Vi er altså helt tilbage i 1990'erne, hvor de snakkede om, at man skulle have et miljøsikkerhedsråd i FN.
Sidst det blev gjort med rimelig styrke, var det Blair, der fik det op, og siden er det så er faldet lidt tilbage.
Det skal selvfølgelig forberedes, og det, jeg håber at man kunne få udviklet, var en model, hvor man sådan set hvert halve år fik en rapport til FN's Sikkerhedsråd om, hvordan situationen ser ud, med henblik på at få Sikkerhedsrådet til bare hvert halve år at tage nogle beslutninger eller lave nogle retningslinjer, så man kunne forebygge nogle af de kriser, som man jo, når det kommer til stykket, godt kan forudsige med ret stor sandsynlighed.
Det håber jeg at udenrigsministeren vil arbejde videre med.
Også tak til udviklingsministeren for at adressere problemet med de små østater.
Det er nok et længerevarende projekt, men vi må tage den dialog, og vi har jo heldigvis et samarbejde med østaterne og østaternes organisation, AOSIS.
Østaterne har den kæmpe udfordring, at om 30-40 år er der nogle af dem, som faktisk ikke rigtig er beboelige for almindelige mennesker.
Det er stater; det vil sige, at indbyggerne hører til den nationalstat, de har pas i et land, der er ved at forsvinde.
Det må man i gang med at adressere.
Nu har jeg fortalt andre historier i dag, og så vil jeg slutte med at fortælle om en oplevelse, jeg havde i 1990'erne, hvor vi havde besøg af australske parlamentarikere her i Folketinget, og på et tidspunkt, hvor vi diskuterede miljø og klima – som vi også gjorde dengang – rejste en af de australske kolleger sig og sagde: Vi tager dem ikke.
Vi forstod ikke rigtig, hvad han sagde – hvad der var meningen.
Så siger han: Vi tager ikke alle de klimaflygtninge, vi får fra småøerne og fra Bangladesh.
Vi tager dem ikke.
Men det er jo den problemstilling, verdenssamfundet også må adressere, for man kan jo ikke lade dem være pariaer i verden.
Vi var ikke helt enige med Liberal Alliance og Dansk Folkeparti.
Det vil jeg håbe at vi kan blive, for hele ideen er faktisk, ligesom udenrigsministeren sagde, at forespørgslen er lavet for at vise sammenhæng mellem klimaændringer og sikkerhedspolitik og en samlet udenrigspolitisk og udviklingspolitisk indsats, og det synes jeg vi har fået sat på dagsordenen i dag med et forslag til vedtagelse.
Så jeg siger tak for debatten.